Efterhånden er det muligt at få en ordentlig fest stablet på benene - og en gedigen brandert ikke mindst - udelukkende med drikkevarer, der har med Cold Hawaii i Thy at gøre. For udover de kendte øl og senest vinen, som blev præsenteret af den lokale Spar-købmand i efteråret, er der nu også rom på vej. Det skriver LimfjordUpdate.dk. Rommen kommer fra Brænderiet Limfjorden i Sillerslev, som producerer både en tør og en sød udgave af de gyldne dråber. Råvarerne i form af melasse kommer fra Trinidad & Tobago, og rommen vil ifølge brænderiet blive lagret på gamle Olorosso sherry-fade. Rommen, som får navnet Cold Hawaii - Danish Rum, vil i første omgang blive solgt i nummererede flasker. Men præcis hvornår og hvor den nye drik rammer markedet, er stadig usikkert.

Referat:
Cold Hawaii udvider drikke-sortimentet med en ny rom fra Brænderiet Limfjorden.